钦定古今图书集成/明伦汇编/宫闱典/第036卷 > 中宗韦庶人
## 钦定古今图书集成/明伦汇编/宫闱典/第036卷 > 中宗韦庶人

按《唐书后妃传》：“中宗庶人韦氏，京兆万年人。祖弘表，
贞观中，曹王府典军。帝在东宫，后被选为妃。嗣圣初，
立为皇后，寻与帝处房陵。每使至，帝辄恐欲自杀，后
止曰：‘祸福何常，早晚等死耳，无遽及’！帝复即位，后居
中宫。是时上官昭容与政事方敬晖等，欲尽诛诸武，
武三思惧，乃因昭容入请，得幸于后，卒谋晖等诛之。”
初，帝幽废，与后约，一朝见天日不相制。至是，与三思
共御床博戏，帝从旁典筹，不为忤。三思讽群臣上后
号为顺天皇后，乃亲谒宗庙，赠父元贞上洛郡王。左
拾遗贾虚己建言：“非李氏王者，盟书共弃之。今复国
未几，遽私后家，且先朝祸鉴未远，甚可惧也。如令皇
后固辞，使天下知后宫谦让，不亦善乎？”不听。神龙三
年，节愍太子举兵败，宗楚客率群臣请加号翊圣，诏
可。禁中谬传有五色云起，后作《司帝图》以示诸朝，因
大赦天下，赐百官母妻封号。太史迦叶志忠表上《桑
条歌》十二篇，言后当受命，曰：“昔高祖时，天下歌《桃李》，
太宗时歌《秦王破阵》，高宗歌《堂堂》，天后世歌《武媚娘》，
皇帝受命歌《英王石州》后今受命歌《桑条韦》，盖后妃
之德，专蚕桑，共宗庙事也。”乃赐志忠第一区绢七百
段。太常少卿郑愔因之被乐府。楚客又讽补阙赵延
禧离释桑条，为九十八代。帝大喜，擢延禧谏议大夫。
于是昭容以武氏事动，后即表增出母服。民以二十
三为丁限，五十九免五品而上母、妻不繇夫子封者，
丧得用鼓吹，数改制度，阴储人望，稍宠，树亲属封拜
之。昭容与母及尚宫贺娄等多受金钱，封巫、赵、陇西
夫人，出入禁中，势与上官埒。繇是墨敕斜封出矣。三
年，帝亲郊，引后亚献。明年正月望夜，帝与后微服过
市，彷徉观览，纵宫女出游，皆淫奔不还。国子祭酒叶
静能善禁架，常侍马秦客高医，光禄少卿杨均善烹
调，皆引入后庭。均、秦客烝于后，尝丧免，不历旬辄起。
帝遇弑，议者讙咎秦客及安乐公主。后大惧，引所亲

兄温定策，立温王重茂为皇太子，列府兵五万，分二
营屯京师，然后发丧。太子即位，是为殇帝。皇太后临
朝，温摠内外兵，检护宫省。族弟濯、播、宗子捷、璿、璿甥
高崇及武延秀分领左右屯营，羽林飞骑万骑。京师
大恐，传言且革命。播、璿入军中，鞭督万骑，欲立威士，
怨不为用。俄而临淄王引兵夜披元武门入羽林，杀
璿、播、崇于寝斧关，叩太极殿。后遁入飞骑营，为乱兵
所杀。斩延秀。安乐公主分捕诸韦、诸武与其支党，悉
诛之。后及安乐，首东市，翌日，追贬为庶人，葬以一
品礼。

按《旧唐书》本传：“中宗韦庶人，京兆万年人也。祖弘表，
贞观中为曹王府典军。中宗为太子时，纳后为妃，仍
擢后父普州参军元贞为豫州刺史。嗣圣元年，立为
皇后。其年中宗见废，后随从房州。时中宗惧不自安，
每闻制使至，惶恐欲自杀。后劝王曰：‘祸福倚伏，何常
之有？岂失一死，何遽如是也？累年同艰危，情义甚笃’。”
所生懿德太子、永徽、永寿、长宁、安乐四公主，安乐最
幼，生于房州，帝自脱衣裹之，遂名曰“裹儿”，特宠异焉。
及中宗复立为太子，又立后为妃。时昭容上官氏常
劝后行则天故事，乃上表请天下士庶为出母服丧
三年；又请百姓以年二十三为丁，年五十九免役，改
易制度，以收时望。制皆许之。帝在房州时，尝谓后曰：
“一朝见天日，誓不相禁忌。”及得志，受上官昭容邪说，
引武三思入宫中，升御床，与后双陆。帝为点筹，以为
欢笑，丑声日闻于外。乃大出宫女，虽左右内职，而许
时出禁中。上官氏及宫人贵幸者皆立外宅，出入不
节。朝官邪佞者候之，恣为狎游，祈其赏秩，以至要官。
时侍中敬晖谋去诸武，武三思患之，乃结上官氏以
为援，因得幸于后，潜入宫中谋议，乃讽百官上帝尊
号为“应天皇帝”，后为顺天皇后。帝与后亲谒太庙，告
谢受尊号之意。于是三思骄横用事，敬晖、王同晈相
次夷灭，天下咸归咎于后。后方优宠亲属，内外封拜，
遍列清要。又欲宠树安乐公主，乃制公主开府，置官
属，太平公主仪比亲王，长宁、安乐二府不置长史而
已。宜城公主等以非后所生，各减太平之半。安乐恃
宠骄恣，卖官鬻狱，势倾朝廷。常自草《制敕》，掩其文而
请帝书焉。帝笑而从之，竟不省视。又请自立为皇太
女，帝虽不从，亦不加谴。所署府寮，皆猥滥非才，又广
营第宅，侈靡过甚。长宁及诸公主迭相仿效，天下咸
嗟怨之。神龙三年，节愍太子死后，宗楚客率百僚上
表，加后号为顺天翊圣皇后。景龙二年春，宫中希旨，
妄称后衣箱中有五色云出，帝使画工图之，出示于
朝。乃大赦天下，百寮母妻各加邑号。右骁卫将军、知
太史事迦叶志忠上表曰：“昔高祖未受命时，天下歌
《桃李子》；太宗未受命时，天下歌《秦王破阵乐》，高宗未
受命时，天下歌《侧堂堂》，天后未受命，天下歌《武媚娘》。
伏惟应天皇帝未受命时，天下歌《英王石州》，顺天皇
后未受命时，天下歌《桑条韦》也。女行六合之内，齐首
蹀足，应四时八节之会，歌舞同欢。岂与夫箫韶九成，
百兽率舞，同年而语哉？伏惟皇后降帝女之精，合为
国母，主蚕桑，以安天下，后妃之德，于斯为盛。谨进《桑
条歌》十二篇，伏请宣布中外，进入乐府，皇后先蚕之
时，以享宗庙。”帝悦而许之，特赐志忠庄一区，杂彩七
百段。太常少卿郑愔又引而申之，播于舞咏，亦受厚
赏。兵部尚书宗楚客又讽补阙赵延禧表陈符命，解
桑条以为十八代之符，请颁示天下，编诸史册。帝大
悦，擢延禧为谏议大夫。时上官昭容与其母郑氏及
尚宫柴氏、贺娄氏树用亲党，广纳货赂，别降墨敕，斜
封授官，或出臧获屠贩之类，累居荣秩。又引女巫赵
氏出入禁中，封为陇西夫人，势与上官氏为比。三年
冬，帝将亲祠南郊，国子祭酒祝钦明、司业郭《山恽》建
议云：“皇后亦合助祭。”太常博士唐绍、蒋钦绪上疏争
之，尚书右仆射韦巨源详定仪注，遂希旨协同钦明
之议。帝纳其言，以后为亚献，仍以宰相女为“齐娘”，以
执笾豆。钦明又欲请安乐公主为“终献”，迫于时议而
止。四年正月望夜，帝与后微行市里，以观烧灯，又放
宫女数千，夜游纵观，因与外人阴通，逃逸不还。时国
子祭酒叶静能善符禁小术，散骑常侍马秦客颇闲
医药，光禄少卿杨均以调膳侍奉，皆出入宫掖。均与
秦客皆得幸于后，相次丁母忧，旬日悉起复旧职。时
安乐公主与驸为武延秀，侍中纪处讷、中书令宗楚
客、司农卿赵履温，互相猜贰，迭为朋党。六月，帝遇毒
暴崩。时马秦客侍疾，议者归罪于秦客及安乐公主。
后惧，秘不发丧，引所亲入禁中，谋自安之策。以刑部
尚书裴谈、工部尚书张锡知政事，留守东都。又命左
金吾大将军赵承恩及宦者左监门卫大将军薛崇
简帅兵五百人往筠州，以备谯王重福。后与兄太子
少保温定策，立温王重茂为皇太子，召诸府兵五万
人屯京城，分为左右营，然后发丧。少帝即位，尊后为
皇太后，临朝摄政。韦温揔知内外兵马，守援宫掖；驸马韦捷、韦濯分掌左右屯营，武延秀及温从子播、族
弟璿、外甥高崇共典左右羽林军及飞骑万骑。播、璿
欲先树威严，拜官日，先鞭万骑数人，众皆怨不为之
用。时京城恐惧，相传将有革命之事，往往偶语，人情
不安。临淄王率薛崇简、锺绍京、刘幽求领万骑及揔
监丁夫，入自元武门，至左羽林军，斩将军韦璿、韦播
及中郎将高崇于寝帐，遂斩关而入。至太极殿后，惶
骇遁入殿前飞骑营，及武延秀、安乐公主皆为乱兵
所杀。分遣万骑，诛其党与韦温、温从子捷及族弟婴、
宗楚客弟晋卿、纪处讷、马秦客、叶静能、杨均、赵履温，
卫尉卿；《王哲》，太常卿；李将作少匠李守质及韦氏、
武氏宗族无少长皆斩之，枭后及安乐公主首于东
市。翌日，敕“收后尸，葬以一品之礼，追贬为庶人；安乐
公主葬以三品之礼，追贬为悖逆庶人。”